
	Ευρωπαϊκή Ημέρα Γλωσσών 2019

στο πλαίσιο της  «1ης  Εβδομάδας  Ευρωπαϊκών Πολιτισμών»

του δικτύου EUNIC στην Αθήνα

με την υποστήριξη

του Δικτύου Πολιτισμού δήμου Αθηναίων Athens Culture Net

Πολλές γλώσσες – Μια γιορτή

Με μεγάλη επιτυχία και αθρόα προσέλευση πραγματοποιήθηκε, το Σάββατο 28 Σεπτεμβρίου 2019, η μεγάλη γιορτή της Ευρωπαϊκής Ημέρας Γλωσσών, που για έβδομη συνεχή χρονιά διοργάνωσε το Δίκτυο Μορφωτικών Ινστιτούτων Ευρωπαϊκής Ένωσης, European National Institutes for Culture, EUNIC Αθήνας, στο οποίο συμμετέχει ως ιδρυτικό μέλος το Σπίτι της Κύπρου.
Μορφωτικά και Πολιτιστικά Ιδρύματα και Πρεσβείες ευρωπαϊκών χωρών στην Ελλάδα - μέλη του EUNIC Αθήνας, σε συνεργασία με την Αντιπροσωπεία της Ευρωπαϊκής Επιτροπής στην Αθήνα, το Ίδρυμα Κρατικών Υποτροφιών, το Διδασκαλείο Ξένων Γλωσσών του Πανεπιστημίου Αθηνών και το Σύλλογο των Αποφοίτων Διδασκαλίας Γλωσσών στην Ευρώπη, μεταμόρφωσαν το Σεράφειο του δήμου Αθηναίων σε ένα πολυπολιτισμικό και πολυγλωσσικό φεστιβάλ τραγουδιού, συζητήσεων, χορού και αφήγησης με διαδραστικά παιχνίδια για όλη την οικογένεια.
Ο εορτασμός περιελάμβανε πολύωρο ραδιοφωνικό πρόγραμμα, στο πλαίσιο του οποίου ακούστηκαν συνεντεύξεις δρόμου, αναγνώσεις σε διάφορες γλώσσες, συζητήσεις με συγγραφείς και ειδικούς στο θέμα, κουίζ κ.ά. που συμπληρώνονταν, στον χώρο της εκδήλωσης, από εκπλήξεις, δώρα, καθώς και έκθεση εκδόσεων του «Μικρού Πρίγκιπα» σε πολλές γλώσσες και διαλέκτους.
Στο πλαίσιο του προγράμματος της εκδήλωσης οι επισκέπτες είχαν, μεταξύ άλλων, την ευκαιρία να απολαύσουν τον πλούτο και τη μουσικότητα της Κυπριακής διαλέκτου που αποτελεί σημαντικό και αναπόσπαστο κομμάτι της ελληνικής γλώσσας και μέρος του ελληνικού πολιτισμού.

Η ηθοποιός Άνδρη Θεοδότου διάβασε το κυπριακό παραμύθι Το Βασιλόπουλλον της Βενεδιάς, από την έκδοσή με τίτλο Κυπριακόν παραμύθιν. Το Βασιλόπουλλον της Βενεδιάς. Από τη συλλογή Κώστα Προυσή με εικονογράφηση Χαμπή.

Προβλήθηκε, επίσης, η ταινία μικρού μήκους 30 του Κωνσταντίνου Πατσαλίδη που έχει λάβει πολλές σημαντικές διακρίσεις σε κυπριακά, ελλαδικά και διεθνή φεστιβάλ. Η ταινία μετέφερε τους θεατές στην Κύπρο, το μαύρο καλοκαίρι του 1974, όταν η Μαρία προσπαθεί να μάθει νέα για τον γιο της που βρίσκεται στο μέτωπο. Ένα άσχημο παιχνίδι της μοίρας θα σημαδέψει ολόκληρη τη ζωή της.
Παίζουν οι ηθοποιοί: Πόπη Αβραάμ, Γιάννα Λευκάτη, Σπύρος Γεωργίου, Ανδρέας Νικολαΐδης | Σκηνοθεσία: Κωνσταντίνος Πατσαλίδης | Σενάριο: Γιώργος Αβραάμ | Διεύθυνση Φωτογραφίας: Νίκος Αβρααμίδης | Μοντάζ: Γιώργος Γκικαπέππας | Ήχος: Τάκης Τερλικκάς |Μουσική: Χριστίνα Γεωργίου | Σκηνικά: Πάρης Μανώλη | Κοστούμια: Σιμόνη Γεωργίου | Makeup artist: Νικόλ Χατζηνικολάου | Εκτέλεση παραγωγής: Γιώργος Αβραάμ – Walking Around the World productions.

Η Ευρωπαϊκή Ημέρα Γλωσσών πραγματοποιήθηκε στο πλαίσιο της «1ης Εβδομάδας Ευρωπαϊκών Πολιτισμών» του δικτύου EUNIC στην Αθήνα με την υποστήριξη του Δικτύου Πολιτισμού δήμου Αθηναίων Athens Culture Net.

Διοργανωτές: British Council, Γαλλικό Ινστιτούτο, Goethe-Institut Athen, ÖSD-Institut Griechenland, Σουηδικό Ινστιτούτο Αθηνών, Αυστριακή Πρεσβεία στην Αθήνα, Πρεσβεία της Πολωνικής Δημοκρατίας στην Αθήνα, Πρεσβεία της Τσεχικής Δημοκρατίας στην Αθήνα, Πρεσβεία της Ουγγαρίας, Πρεσβεία της Γεωργίας στην Ελλάδα, Πρεσβεία της Νορβηγίας στην Ελλάδα, Ιταλικό Μορφωτικό Ινστιτούτο, Σπίτι της Κύπρου σε συνεργασία με το Υφυπουργείο Τουρισμού της Κυπριακής Δημοκρατίας, Ινστιτούτο Θερβάντες, Αντιπροσωπεία της Ευρωπαϊκής Επιτροπής στην Αθήνα, Υπουργείο Εξωτερικών, Ελληνικό Ίδρυμα Πολιτισμού | Συντονισμός εκδήλωσης: Goethe-Institut Athen | Συνεργαζόμενοι φορείς: ESN Erasmus Student Network, Ίδρυμα Κρατικών Υποτροφιών (IKY), Διδασκαλείο Ξένων Γλωσσών του Εθνικού και Καποδιστριακού Πανεπιστημίου Αθηνών, Σύλλογος Αποφοίτων Διδασκαλίας Γλωσσών στην Ευρώπη.

30 Σεπτεμβρίου 2019
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr

